Θανάσης Αντετοκούνμπο

Σταδιοδρομία σε συλλόγους

Ξεκίνησε τη σταδιοδρομία του το 2012 στον Φιλαθλητικό Ζωγράφου. Τότε η ομάδα αγωνιζόταν στην Α2. 
Το 2013, επιλέχτηκε από τους Ντέλαγουερ 87ερς, η οποία είναι θυγατρική ομάδα των Φιλαδέλφεια 76ers στην NBA Development League. Στη διάρκεια της σεζόν 2013-14, είχε κατά μέσο όρο 12 πόντους, 4,3 ριμπάουντ, 2,1 ασίστ, 1,2 κλεψίματα και 1,3 τάπες σε 50 αγώνες και διακρίθηκε με την επιλογή του στην 3η καλύτερη αμυντική πεντάδα της NBA Development League.
Το 2014, επιλέχθηκε στην 51η θέση του NBA Ντραφτ από τους Νιου Γιορκ Νικς. Ακολούθως, μετακόμισε στους Ουέστσεστερ Νικς, θυγατρική ομάδα των Νιου Γιορκ Νικς και συνέχισε να αγωνίζεται και τις επόμενες δύο σεζόν στην NBA Development League. Το 2015, διακρίθηκε με την επιλογή του στην 2η καλύτερη αμυντική πεντάδα της NBA Development League.
Στις 29 Ιανουαρίου 2016, υπέγραψε δεκαήμερο συμβόλαιο συνεργασίας με τους Νιου Γιορκ Νικς και πραγματοποίησε το ντεμπούτο του στο ΝΒΑ την ίδια μέρα, αγωνιζόμενος εναντίον των Φοίνιξ Σανς. Στις 8 Φεβρουαρίου 2016, έληξε το δεκαήμερο αυτό συμβόλαιο και επέστρεψε στους Ουέστσεστερ Νικς και την NBA Development League.
Τον Αύγουστο 2016, ανακοινώθηκε η συνεργασία του με την ομάδα της Ανδόρα, η οποία συμμετείχε στην πρώτη κατηγορία του Ισπανικού Πρωταθλήματος Καλαθοσφαίρισης. Τον Ιανουάριο αναδείχτηκε ο πιο θεαματικός παίκτης της ACB.
Στις 11 Ιουλίου 2017, ανακοινώθηκε η διετής συμφωνία του με τον Παναθηναϊκό. Το Φεβρουάριο του 2018, συμμετείχε στο Ελληνικό All Star Game, όπου αναδείχθηκε ο Πολυτιμότερος Παίκτης. Τον Ιούνιο, κέρδισε τον πρώτο τίτλο της καριέρας του, κατακτώντας το πρωτάθλημα Ελλάδος κόντρα στον Ολυμπιακό, με 3-2 στη σειρά των τελικών. Ο ίδιος αφιέρωσε τον τίτλο στον πατέρα του. Μάλιστα αναδείχτηκε ο πιο Θεαματικός Παίκτης του πρωταθλήματος. Το Φεβρουάριο του 2019, αναδείχτηκε για δεύτερη φορά Πολυτιμότερος Παίκτης του ελληνικού All Star Game. Επίσης, κατέκτησε το Κύπελλο Ελλάδας, με τον Παναθηναϊκό να κερδίζει τον ΠΑΟΚ με 79-73. Τον Ιούνιο του 2019, κατέκτησε το δεύτερο του πρωτάθλημα με τα πράσινα, νικώντας στην σειρά των τελικών τον Προμηθέα Πατρών με 3-0. Ο ίδιος αναδείχτηκε για δεύτερη συνεχόμενη φορά ο πιο Θεαματικός Παίκτης του πρωταθλήματος.
Στις 17 Ιουλίου 2019, ανακοινώθηκε από τους Μιλγουόκι Μπακς, όπου θα είναι ξανά συμπαίκτης με τον αδελφό του Γιάννη.

Εθνική Ομάδα

Κλήθηκε για πρώτη φορά στην Εθνική Ανδρών το 2016, με την οποία αγωνίστηκε στο προολυμπιακό τουρνουά του Τορίνο. Επίσης, συμμετείχε στο Ευρωμπάσκετ 2017, έχοντας μέσο όρο 6.1  πόντους 1.9 ριμπάουντ, 1.1 κλεψίματα και 0.7 ασίστ. Υπήρξε μέλος της Εθνικής ανδρών η οποία πήρε μέρος στο Παγκόσμιο Κύπελλο του 2019 στην Κίνα, έχοντας μέσο όρο 6 πόντους και 1.4 ριμπάουντ. Με την Εθνική ανδρών έχει συνολικά 39 αγώνες με 227 πόντους (μ.ο: 5.82).

Antetokounbros

Από το καλοκαίρι του 2016, ο Θανάσης μαζί με τον αδερφό του Γιάννη δραστηριοποιούνται με την διοργάνωση των Antetokounbros, η οποία αποτελείται από αγώνες επίδειξης και φιλικά παιχνίδια με σκοπό την προώθηση της καλαθοσφαίρισης και της ευρύτερης αθλητικής άμιλλας και κοινωνικής ευαισθητοποίησης. Το 2016, περιελάμβανε αγώνες επίδειξης στο Ηράκλειο της Κρήτης και στην περιοχή των Σεπολίων στην Αθήνα. Το 2017, περιελάμβανε 2 φιλικούς αγώνες στο Αλεξάνδρειο Μέλαθρο στη Θεσσαλονίκη και στο ΟΑΚΑ στην Αθήνα, εναντίον της εθνικής ομάδας αντρών του 2005 η οποία υπήρξε πρωταθλήτρια Ευρώπης στο Ευρωμπάσκετ του 2005 και είχε καταταγεί 2η στο παγκόσμιο πρωτάθλημα του 2006. Το 2019, η γιορτή στήθηκε στο γήπεδό των Σεπολίων και αφορούσε τουρνουά καλαθοσφαίρισης 3×3 για αγόρια και κορίτσια ηλικίας 14-18 ετών.